REPUBLIKA HRVATSKA

ZAGREBAČKA ŽUPANIJA

SREDNJA ŠKOLA DUGO SELO

FERENČAKOVA BB, DUGO SELO

OIB: 66045650689

MB: 01635867

RKDP 23704

Šifra djelatnosti: 8532

Dugo Selo, 28.12.2017.

**OBRAZLOŽENJE FINANCIJSKOG PLANA SREDNJE ŠKOLE DUGO SELO**

**ZA 2018. GODINU I PROJEKCIJA ZA 2019. I 2020.**

1. **Sažetak djelokruga rada proračunskog korisnika**.

Srednja škola Dugo Selo je javna ustanova za obavljanje srednjeg obrazovanja, a obuhvaća redovito obrazovanje učenika i obrazovanje odraslih osoba. Prioritet škole je kvalitetno obrazovanje i odgoj učenika.

Obavlja se kao javna služba i obuhvaća sljedeći djelokrug rada:

* upis u školu i ispis iz škole ( uz odgovarajuću dokumentaciju i evidenciju )
* organizacija i izvođenje nastave i drugih oblika odgojno-obrazovnog rada s učenicima
* izricanje i provođenje pedagoških mjera
* organizacija predmetnih i razrednih ispita
* izdavanje javnih isprava i drugih potvrda
* upisivanje podataka o odgojno-obrazovnom radu u e-Maticu – zajednički elektronski upisnik ustanova.

Nastava je organizirana kao redovna, izborna, fakultativna, dodatna, dopunska i izvanučionička, a izvodi se prema nastavnim planovima i programima koje je donijelo Ministarstvo znanosti, obrazovanja i sporta, Godišnjem planu i programu rada te Školskom kurikulumu za školsku godinu 2017./18.

Od 2012. godine Škola obavlja i poslove posredovanja za povremeni rad redovitih učenika u zemlji isključivo tijekom zimskog, proljetnog i ljetnog odmora.

**2. Obrazloženje programa rada školske ustanove**

Program rada škole zasnovan je na ciljevima odgoja i obrazovanja:

* osigurati sustavan način poučavanja učenika, poticati i unapređivati njihov intelektualni, tjelesni, estetski, društveni, moralni i duhovni razvoj u skladu s njihovim sposobnostima i sklonostima,
* razvijati učenicima svijest o nacionalnoj pripadnosti, očuvanju povijesno-kulturne baštine i nacionalnog identiteta,
* odgajati i obrazovati učenike u skladu s općim kulturnim i civilizacijskim vrijednostima, ljudskim pravima i pravima djece, osposobiti ih za življenje u multikulturalnom svijetu, za poštivanje različitosti i toleranciju te za aktivno i odgovorno sudjelovanje u demokratskom razvoju društva,
* osigurati učenicima stjecanje temeljnih i stručnih kompetencija, osposobiti ih za život i rad u promjenjivom društveno-kulturnom kontekstu prema zahtjevima tržišnog gospodarstva, suvremenih informacijsko-komunikacijskih tehnologija i znanstvenih spoznaja i dostignuća
* osposobiti učenike za cjeloživotno učenje

Navedeni ciljevi ostvaruju se kroz:

* usavršavanje svih neposrednih nositelja odgojno-obrazovne djelatnosti – učitelja, nastavnika, stručnih suradnika, ravnatelja te ostalih radnika,
* organiziranje izvanučioničke nastave u svrhu ostvarenja odgojno obrazovnih ciljeva,
* poticanje učenika na natjecanja,
* uključivanje u razne projekte,
* poticanje učenika na sudjelovanje u slobodnim aktivnostima ( novinarska grupa, knjižničarska, recitatorska, ekološka grupa, dramska ),
* poticanje učenika na uključivanje u humanitarne akcije
* osiguravanje materijalnih i prostornih uvjeta rada u skladu s pedagoškim standardom te u skladu s razvojem i upotrebom novih tehnologija.

**U redovno obrazovanje upisano je 675 učenika koji su raspoređeni u 32 razredna odjela i 11 obrazovnih programa:**

1. Opća gimnazija,

2. Ekonomist,

3. Tehničar za računalstvo,

4. Frizer,

5. Automehaničar,

6. Instalater grijanja i klimatizacije,

7. Plinoinstalater,

8. Elektromehaničar

9. Elektroinstalater

10.Vodoinstalater

11. Računalni tehničar za strojarstvo

Nastava je organizirana u dvije smjene, u petodnevnom radnom tjednu, a odvija se u jednoj zgradi osim nastave Tjelesne i zdravstvene kulture koja se održava u Gradskoj sportskoj dvorani. Korištenje Gradske sportske dvorane za izvođenje nastave TZK-a uređeno je Ugovorom između Grada Dugog Sela i Srednje škole Dugo Selo prema kojem Škola snosi 50% režijskih troškova.

Obrazovanje odraslih za godinu 2017./2018. provodi se u dva programa: elektrotehničar i strojarski tehničar, a upisano je ukupno 13 polaznika.

**3. Zakonske i druge podloge na kojima se zasniva program rada Škole**

* Zakon o odgoju i obrazovanju u osnovnoj i srednjoj školi
* Zakon o strukovnom obrazovanju
* Zakon o ustanovama
* Godišnji plan i program
* Školski kurikulum
* Zakon o proračunu, Pravilnik o proračunskom računovodstvu i računskom planu
* Upute za izradu proračuna Zagrebačke županije 2018.-2020.

**4. Usklađenost ciljeva, strategije programa s dokumentima dugoročnog razvoja**

Školske ustanove donose godišnje operativne planove, Godišnji plan i program i Školski kurikulum, prema planu i programu koje je donijelo Ministarstvo znanosti obrazovanja i sporta.

Planovi se donose za nastavnu, a ne fiskalnu godinu. To je uzrok mnogim odstupanjima u izvršenju financijskih planova, na primjer, pomak određenih aktivnosti unutar školske godine iz jednog polugodišta u drugo uzrokuje promjene u izvršenju financijskog plana za dvije fiskalne godine.

Škola provodi samovrjednovanje strukovnih programa, sustavno praćenje, analiziranje i preispitivanje vlastite prakse s ciljem unaprjeđivanja rada . Na temelju rezultata provedenih anketa donesen je kratkoročni i dugoročni razvojni plan škole.

Kratkoročni plan ima za cilj poboljšanje kvalitete nastave, osuvremenjivanje metoda rada, poboljšanje profesionalnih kompetencija nastavnika kroz kontinuirana stručna usavršavanja, mobilnost i rad na projektima. U provedbi je više projekata financiranih iz fondova EU.

|  |  |  |  |
| --- | --- | --- | --- |
| Naziv projekta | Koordinator | Partneri | Iznos |
| Erasmus+, K2  Scaling up inclusion – Robotics, a STEAM focused project | Španjolska | Portugal, Italija, Turska, Hrvatska | 17.250,00 EUR |
| Erasmus+, K2  COCO+ - Improvement of the career choice process in technical and scientifical based VET | Norveška | Njemačka, Portugal, Češka, Mađarska, Hrvatska | 36.090,00 EUR |
| Erasmus+, K2  ROBOTS – Robots BOosts Skills | Španjolska | Portugal, Italija, Rumunjska, Hrvatska | 19.120,00 EUR |
| Erasmus+, K1  Stručnom praksom u inozemstvu do boljih kompetencija frizera i tehničara za računalstvo | Srednja škola Dugo Selo | KWVD, Frankfurt  Bragamob, Sao Vitor, Portugal | 46.503,00 EUR |

Također, Škola je partner u projektu VOLon, Pojačaj volontiranje, kojeg provodi udruga SKAC Palma iz Zagreba u partnerstvu s udrugama SKAC Split i Svjetski savez mladih Hrvatska te sa pet srednjih škola i jednim učeničkim domom. Ukupna vrijednost projekta koji financira EU je 848.143,05 HRK.

Dugoročni razvojni plan ima za cilj dogradnju škole školskim praktikumima za održavanje praktične nastave i laboratorijskih vježbi s ciljem povećanja kvalitete nastave. Projekt Rekonstrukcija zgrade srednje škole - dogradnja praktikuma i učionica s pratećim sadržajima uvršten je na indikativnu listu infrastrukturnih projekata za Europski fond za regionalni razvoj 2014.-2020.

**5. Ishodišta i pokazatelji na kojima se zasnivaju izračuni i ocjene potrebnih sredstava za izvođenje programa**

Indeksi rasta koje smo dužni primijeniti u planiranju rashoda prema minimalnom standardu te rashoda za zaposlene ( Upute za izradu proračuna za razdoblje 2018.-2020. ) su slijedeći:

* Program 10004 Plaće zaposlenika
* Program 1003 Minimalni standard u srednjem školstvu i učeničkom domu – materijalni i financijski rashodi
* Program 1001 Pojačani standardi u školstvu (natjecanja)
* Program 1002 Kapitalno ulaganje

|  |  |  |  |  |  |  |
| --- | --- | --- | --- | --- | --- | --- |
| **Županijski proračun** | **Vlastiti prihodi** | **Prihodi za posebne namjene** | **Pomoći-državni proračun** | **Pomoći HZZ** | **EU projekti** | **Donacije** |
| 1.163.744,00 | 359.400,00 | 26.000,00 | 8.653.217,00 | 14.115,00 | 116.043,00 | 20.000,00 |
| **UKUPNO : 10.352.519,00** | | | | | | |

**5.1. PROGRAM 1004 PLAĆE ZAPOSLENIKA**

Sredstva za plaće zaposlenika osiguravaju se iz državnog proračuna te ovise o pravima zaposlenika na plaću, dodacima na plaću, ostalim rashodima za zaposlene što ih reguliraju temeljni i granski kolektivni ugovori. Na godišnjem nivou planiramo ih okvirno jer oni ovise o odlukama Vlade RH, Ministarstva financija i MZOS-a koje mogu utjecati na osnovice plaća, ali i druge promjene u oporezivanju dohotka. Mjesečno se obračunavaju i odobravaju kroz COP – centralni obračun plaća.

Osim plaća na taj način se i prate ostali troškovi za zaposlene (pomoći, jubilarne nagrade, otpremnine, regres, dar za djecu, božićnice..).

U tom programu planirana je i novčana naknada zbog nezapošljavanja osoba s invaliditetom.

**5.2 PROGRAM 1003 MINIMALNI STANDARD U SREDNJEM ŠKOLSTVU I UČENIČKOM DOMU – MATERIJALNI I FINANCIJSKI RASHODI**

Kroz aktivnost rashodi poslovanja financira se redovno poslovanje škole, Zagrebačka županija financira rashode za naknade troškove zaposlenika pod kojima se podrazumijevaju stručna usavršavanja, prijevoz zaposlenika na posao i s posla, službena putovanja, materijal i energiju, rashode za usluge, nespomenute rashode poslovanja te financijske (usluge platnog prometa) rashode kojima škola omogućava nesmetano poslovanje škole.

Vlastiti prihodi odnose se na iznajmljivanja kantine, prihoda od učeničkog servisa te večernja škola. Vlastiti prihodi će se utrošiti za službena putovanja i stručna usavršavanja, uredski materijal, energiju, sitan inventar za potrebe škole, usluge telefona i bankarske usluge čiji je iznos znatno veći u ljetnim razdobljima zbog rada učeničkog servisa. Također će se utrošiti za troškove zdravstvenih usluga zaposlenika, računalnih usluga, reprezentacije te na intelektualne usluge koje podrazumijevaju troškove zaposlenika večernje škole.

U našoj školi omogućena su stručna osposobljavanja zaposlenika na godinu dana, za koje primamo refundaciju sredstava od HZZ-a za doprinose.

Donacije koje smo planirali odnose se na sportska natjecanja u kojima sudjeluju naši učenici i zaposlenici.

**5.3 POJAČANI STANDARDI U ŠKOLSTVU**

Srednja škola Dugo Selo je svake godine, pa tako i u 2018. domaćin županijskih natjecanja i to za zanimanje frizer i INFOKUP 2018.

Sredstva se planiraju za naknade članovima povjerenstva te ostali nespomenuti troškovi poslovanja.

Financirat će se dnevnice i putni troškovi za nastavnike koji s djecom idu na natjecanja, te nabavljati materijali potrebni djeci za pripremu za natjecanje.

Radi povećanja unosa svježeg voća naših učenika škola sudjeluje u projektu Školska shema. Školskom shemom obuhvaćeni su besplatni obroci svježeg voća.

**5.4. KAPITALNO ULAGANJE**

Ovaj program obuhvaća nabavu dugotrajne imovine i knjiga za knjižnicu.

Pod dodatna ulaganja podrazumijevamo uredsku opremu i namještaj za opremanje škole.

U školskoj knjižnici uvijek postoji potreba za nabavkom većeg broja knjiga pa smo zato izdvojili više sredstava za 2018. godinu.

**Zaključak**:

Troškovi provođenja svih aktivnosti u sklopu Godišnjeg plana i programa i Školskog kurikuluma planiraju se u skladu sa zakonskim odredbama i smjernicama za izradu financijskog plana za 2018.

Naša ustanova, kao proračunski korisnik županijskog proračuna za materijalne rashode i korisnik državnog proračuna za rashode zaposlenih, financijski plan usklađuje u okvirima koji su zadani u nadležnom proračunu te svoje poslovanje usklađuje s mogućnostima istog.

Vlastitim prihodima planira se trošak za energente i opće troškove, a radi podizanja kvalitete nastave velik dio vlastitih sredstava planira se za nabavu opreme. Korištenjem novih tehnologija u nastavi javlja se i povećana potreba za nabavom te održavanjem iste.

Škola kontinuirano aplicira na natječaje za sredstva iz EU. U tom smislu Godišnji plan i program nadopunjavat će se aktivnostima iz projekata s kojima će se aplicirati na natječaje.

**6. Izvještaji o postignutim ciljevima i rezultatima programa temeljenim na pokazateljima uspješnosti iz nadležnosti proračunskog korisnika u prethodnoj godini**

Nastavni plan i program u potpunosti je realiziran.

U šk. god. 2016./2017. 692 učenika uspješno je završilo razred, dok je 25 učenika bilo neuspješno te je upućeno na ponavljanje razreda ili su promijenili obrazovni program. Državnu maturu uspješno je položilo 120 maturanta od ukupno 131 učenika završnih razreda. Kontinuiranim usavršavanjem nastavnika sudjelovanjem na stručnim skupovima i sastancima stručnih aktiva uvodit će se nove metode i oblici rada kako bi učenici na lakši način usvajali gradivo i postizali bolje rezultate.

Tijekom godine učenici su sudjelovali na natjecanjima iz znanja, vještina i sporta te postigli izvrsne rezultate. Sa svojim radovima učenici završnih razreda sudjelovali su na izložbi INOVA MLADI 2017. gdje su osvojili 1. , 2. i 3. mjesto. Učenica 3. razreda frizerskog smjera osvojila je 1. mjesto na Državnom natjecanju iz frizerstva. Velik broj učenika sudjelovao je na županijskim natjecanjima iz hrvatskog jezika, njemačkog i engleskog jezika, matematike, informatike, povijesti i vjeronauka i postigli su prosječne rezultate.

Učenike se potiče na sportske aktivnosti tako da većina učenika sudjeluje u nekoj od sportskih aktivnosti, a u sklopu Školskog sportskog društva sudjeluju na natjecanjima gotovo u svim sportovima. Na Državnom prvenstvu 2017. sudjelovale su djevojke u stolnom tenisu i postigle 3.mjesto.

Škola je bila domaćin županijskog natjecanja u zanimanju frizer, županijskog natjecanja iz informatike INFOKUP 2015. te županijskog natjecanja u nogometu za djevojke.

Također se provodilo niz izvannastavnih aktivnosti kao što su Novinarska grupa, Dramska grupa, Ekološka grupa, Pjevački zbor, Debatni klub, Knjižničarska grupa.

Kako bi se našim učenicima omogućilo kvalitetno obrazovanje, nastavnici se kontinuirano usavršavaju, koriste IKT u nastavi te se u skladu s tim škola kontinuirano oprema. Sve veće korištenje IKT-a u nastavi rezultiralo je povećanim troškovima za održavanje informatičke opreme.

Ravnateljica:

Darinka Svetec, dip.ing.